**Ekspertu diskusijas protokols**

2014. gada 19. maijā

Norises vieta: Ekonomikas ministrija, Brīvības iela 55, LV-1519

Sēdes sākums: 12.00

Sēdē piedalās:

|  |  |  |  |
| --- | --- | --- | --- |
| Nr. | Dalībnieka Vārds, Uzvārds | Pārstāvētā iestāde/organizācija | Amats |
| 1. | Ilze Beināre | LR Ekonomikas ministrija | Uzņēmējdarbības konkurētspējas departamenta direktore |
| 2. | Ilze Lore | LR Ekonomikas ministrija | Uzņēmējdarbības vides uzlabošanas nodaļas vadītāja |
| 3. | Anita Kalniņa | PricewaterhouseCoopers SIA | Projektu vadītāja |
| 4. | Ilze Puķīte | PricewaterhouseCoopers SIA | Konsultante |
| 5. | Līna Mežapuķe | PricewaterhouseCoopers SIA | Jaunākā konsultante |
| 6. | Rota Šņuka | LR Ekonomikas ministrija | Enerģētikas departamenta direktore |
| 7. | Indra Niedrīte | LR Ekonomikas ministrija | Enerģijas tirgu nodaļas vadītāja vietniece |
| 8. | Olga Bogdanova | LR Ekonomikas ministrija | Enerģētikas departamenta enerģijas tirgu,  infrastruktūras un sadarbības koordinācijas departamenta direktora vietniece, nodaļas vadītāja |
| 9. | Imants Krūmiņš | AS „Sadales tīkls” | Klientu vadības direktors |
| 10. | Rolands Lūsveris | AS „Sadales tīkls” | Attīstības direktors |
| 11. | Aigars Freimanis | Latvijas Fakti | Vadītājs |

Sēdi vada: Ilze Beināre (EM)

Sēdi protokolē: Līna Mežapuķe (PwC)

Tikšanās mērķis: Diskusija par administratīvo procedūru ietekme uz uzņēmējdarbības vidi. Ekspertu diskusija par priekšlikumiem attiecībā uz elektroenerģijas pieslēgumu.

Darba kārtība:

1. Prezentācija ekspertu grupai par uzņēmēju aptaujas, Doing Business pētījuma un Globālās Konkurētspējas indeksa rezultātiem;
2. Diskusija par priekšlikumiem elektroenerģijas pieslēguma jomā.

Tikšanās rezultāti:

1. Prezentācija ekspertu grupai par uzņēmēju aptaujas rezultātiem (A.Freimanis izstāsta par tendencēm elektroenerģijas pieslēguma jomā):
   1. AS „Sadales Tīkls” pārstāvis norāda, ka topogrāfiskā plāna saņemšana realitātē aizņem vismaz 3 – 4 mēnešus, kas ir ilgāk nekā norāda uzņēmēju aptaujas dati. Tam iemesls ir izmantotie topogrāfiskie plāni, kas neatbilst situācijai dabā. 90% no topogrāfiskā saskaņojuma saņemšanas saistīts tieši ar topogrāfisko plānu problēmām;
   2. Tiek secināts, ka lai gan pieteikuma iesniegšana Sadales tīklam un tehnisko noteikumu saņemšana pēc uzņēmuma aptaujas datiem aizņem 38 dienas, parasti tas aizņem 12 – 16 dienas;
   3. Tiek secināts, ka jautājums „Vai šo procedūru/ vai saskaņojumu iegūšanu veicāt Jūs pats, vai kāds Jūsu uzņēmuma darbinieks vai arī Jūs to uzticējāt kādam ārējam konsultantam?” attiecībā uz vienu no atbildēm: „Sadales tīkla veikta jaunā elektrības pieslēguma inspekcija, skaitītāja un plombju uzlikšana” precizējams, jo šo procedūru veic Sadales tīkls;
   4. Tiek nolemts par nepieciešamu turpmākajos gados mainīt metodoloģiju un jautājumu ‘Kā Jūs vērtējat iespēju izvēlēties elektrības piegādātāju?’ uzdot visai respondentu kopai;
2. Pārrunāti Doing Business pētījuma un Globālās konkurētspējas indeksa rādītāji (A. Kalniņa izstāsta par apkopotajiem datiem no minētajiem pētījumiem):
   1. Tiek secināts, ka lai gan Lietuvā izmaksas ir norādītas kā zemākas, lielai atšķirībai Doing Business rezultātos starp Latviju un Lietuvu nevajadzētu būt.
3. Pārrunātas diskusiju tēmas- galvenās problēmas un iespējamie risinājumi saistībā ar elektroenerģijas pieslēgumu:
   1. Tiek secināts, ka Doing Business rādītājs atspoguļo pilnas sākotnējās izmaksas uzņēmējam, taču šīs izmaksas tiek kompensētas, tādēļ reālās izmaksas ir zemākas par Doing Business rādītāju;
   2. Kā galvenā problēma tiek minēta nepieciešamība saskaņot elektroenerģijas pieslēguma izveidi ar apkārtējiem zemju īpašniekiem (tiek norādīts, ka ir vajadzīgs mainīt likumdošanu attiecībā uz šo jautājumu, jo šobrīd saskaņošanas iespējas ir apgrūtinātas, piemēram, īpaši daudzdzīvokļu ēkās);
   3. Tiek nolemts, ka Doing Business datiem varētu turpmāk iesniegt teorētisku aprēķinu par Rīgu nevis Jelgavu.
4. Tiek norunāts, ka AS „Sadales tīkls” apkopos papildus priekšlikumus elektroenerģijas pieslēguma procesa uzlabošanai un tos iesniegs Ekonomikas ministrijai.